
REPUBLIKA E SHQIPËRISË

GJYKATA E LARTË

KOLEGJI ADMINISTRATIV
Nr. 31003-01769-00-2019 i Regj. Themeltar 

Nr. 00-2026-2394 i vendimit (302)
V E N D I M

NË EMËR TË REPUBLIKËS
Kolegji Administrativ i Gjykatës së Lartë, me trup gjykues të përbërë nga gjyqtarët:


Enkelejda METALIAJ (SOFTA)
- Kryesuese


Gentian MEDJA


- Anëtar

Arbena AHMETI


- Anëtare 

sot, më datë 11.06.2026, mori në shqyrtim në dhomë këshillimi, çështjen administrative me nr. 31003-01769-00-2019 akti, që i përket:
PADITËS:
Ardit Karabina

E PADITUR:
Drejtoria e Përgjithshme e Doganave, Tiranë
OBJEKTI:
Shfuqizimi i vendimit nr. 12437/24, datë 12.06.2015, të Komisionit të Disiplinës në Drejtorinë e Përgjithshme të Doganave, si i marrë në kundërshtim të plotë me frymën dhe qëllimin e ligjit. 

Rikthimi i paditësit në vendin e mëparshëm të punës. 

Detyrimi i palës së paditur t’i paguajë palës paditëse pagën respektive, që nga momenti i pezullimit deri në rikthimin në vendin e mëparshëm të punës. 

Detyrimi i palës së paditur me shpenzimet gjyqësore dhe pagesën e avokatit.

BAZA LIGJORE:
Neni 44/2015 “Kodi i Procedurave Administrative”; ligji nr. 49/2012 “Për organizimin dhe funksionimin e gjykatës administrative”; ligji nr. 152/2013 “Për nëpunësin civil”; ligji nr. 102/2014 “Kodi Doganor i Republikës së Shqipërisë”; VKM nr. 205, datë 13.04.1999 “Për dispozitat zbatuese të Kodit Doganor të Republikës së Shqipërisë”, i ndryshuar; VKM nr. 115, datë 05.03.2014 “Për përcaktimin e procedurës disiplinore.”.
KOLEGJI ADMINISTRATIV I GJYKATËS SË LARTË

pasi dëgjoi relatimin e gjyqtare, Enkelejda Metaliaj (Softa) dhe si e shqyrtoi çështjen në tërësi, 
VËREN

I. Rrethanat e çështjes
1.  Paditësi Ardit Karabina më datë 19.11.2013 ka filluar marrëdhëniet e punës pranë palës së paditur, Drejtoria e Përgjithshme e Doganave (në vijim DPD), si punonjës administrativ, me detyrë Doganier Peshore, Pikë Kontrolli, në Zyrën e Operacioneve Doganore pranë Degës së Doganës Kakavijë, kategoria C3.
2. Komisioni disiplinor me vendimin “Për pezullimin e nëpunësit civil”. nr. 6186/10, datë 16.03.2015 ka vendosur të marrë ndaj paditësit masën e pezullimit nga detyra derisa të shprehet me vendim përfundimtar.
3. Drejtoria e Hetimit pranë Drejtorisë së Përgjithshme të Doganave ka përcjellë informacion pranë Prokurorisë së Rrethit Gjyqësor Gjirokastër për veprën penale të “Kontrabandës me mallra të tjerë”, “Kontrabandës nga punonjës që lidhen me veprimtarinë doganore” dhe “Shpërdorim detyrë” të kryera në bashkëpunim, të parashikuara nga nenet 174, 175, 248 dhe 25 të Kodit Penal. Prokuroria pranë Gjykatës së Shkallës së Parë, Gjirokastër, është shprehur me vendimin e saj nr. 124, datë 11.05.2015, “Për pushimin e hetimeve deri në pritje të ekzekutimit të kërkesës për ndihmë juridike në fushën penale nga autoritetet Gjyqësore Greke”. 
4. Në vijim Komisioni Disiplinor ka njoftuar paditësin për t’u dëgjuar në seancë dëgjimore në lidhje me parashtrimet e tij në datën 12.06.2015. Paditësi është dëgjuar nga ana e Komisionit Disiplinor dhe në përfundim Komisioni me vendimin nr. 12437/24, datë 12.06.2015, ka vendosur: “Marrjen e masës disiplinore të “Largim nga puna” për punonjësin administrativ, z. Ardit Karabina , me detyrë Doganier Peshore Pikë Kontrolli në Zyrën e Operacioneve Doganore pranë Degës së Doganës Kakavijë, Gjirokastër, Kategoria C3. ...”
5. Pas marrjes së këtij vendimi paditësi i është drejtuar Gjykatës Administrative të Shkallës së Parë, Gjirokastër në datën 06.07.2015 me padinë objekt i këtij shqyrtimi gjyqësor.
6. Gjykata e shkallës së parë, në seancën gjyqësore të datës 09.09.2015 konstatoi se, çështja administrative nuk mund të zgjidhej pa përfunduar çështja penale në ngarkim të paditësit dhe për këtë arsye bazuar në nenin 297/a të KPC vendosi pezullimin e shqyrtimit gjyqësor të çështjes. Më datë 28.12.2015, Prokuroria pranë Gjykatës së Rrethit Gjyqësor, Gjirokastër ka marrë vendim për pushimin e hetimeve për procedimin penal në ngarkim të shtetasit Ardit Karabina.
7. Paditësi bazuar në vendimin “Për pushimin e çështjes penale në ngarkim të tij” i ka kërkuar gjykatës së shkallës së parë rifillimin e shqyrtimit gjyqësor. Për këtë qëllim, gjykata e shkallës së parë caktoi seancën gjyqësore të datës 11.01.2016, për shqyrtimin e saj, duke njoftuar palët ndërgjyqësore për ditën dhe orën e zhvillimit të saj. Në këtë seancë, gjykata e gjeti të drejtë kërkesën e paditësit dhe me vendim të ndërmjetëm vendosi të heqë pezullimin e vendosur, duke vijuar gjykimin dhe pranuar padinë e paditësit, Ardit Karabina, sipas kërkimeve të saj
8. Gjykata Administrative e Shkallës së Parë, Gjirokastër, me vendimin nr. 11, datë 11.01.2016, ka vendosur: “Pranimin e padisë. Shfuqizimin e vendimit nr. 12437/24, datë 12.06.2015, të Komisionit të Disiplinës në Drejtorinë e Përgjithshme të Doganave “Për largimin nga puna” të paditësit Ardit Karabina. Rikthimin e paditësit Ardit Karabina në pozicionin e mëparshëm të punës, në detyrën doganier Peshore Pikë Kontrolli, Zyra e Operacioneve Doganore në Degën e Doganës Kakavijë (Gjirokastër), duke i paguar pagën e këtij pozicioni nga data e ndërprerjes së marrëdhënieve financiare e në vazhdim, deri në rikthimin në detyrë.”. 
8.1. Gjykata ka arsyetuar se [...] paditësi Ardit Karabina, paraqitet në këtë gjykim me cilësinë e nëpunësit civil në marrëdhënie të shërbimit civil pranë palës së paditur DPD në detyrën e doganierit, pranë DD Kakavijë, Gjirokastër. Statusi i nëpunësit civil dhe ndërprerja e këtij statusi si dhe cenimi i të drejtave të garantuara të qëndrueshmërisë në detyrë si dhe vazhdimësisë dhe përparimit në karrierë, në interpretim të germës “a” të nenit 15 të ligjit nr. 49/2012 “Për organizimin dhe funksionimin e Gjykatave Administrative dhe gjykimin e mosmarrëveshjeve administrative” e legjitimojnë atë aktivisht të paraqitet si paditës në kërkimet e parashtruara në objektin e padisë. Pala e paditur DPD, është thirrur në këtë gjykim me cilësinë e institucionit të administratës publike, që ka detyrim të respektojë rregullat dhe procedurat për administrimin e shërbimit civil si dhe të procedimit disiplinor, që burojnë nga ligji nr. 152/2013 “Për nëpunësin civil”, i ndryshuar si dhe VKM nr. 115, datë 5.3.2014 “Për përcaktimin e procedurës disiplinore dhe të rregullave për krijimin, përbërjen e vendimmarrjen në komisionin disiplinor në shërbimin civil”.
8.2. Në interpretim të dispozitave ligjore, të provave të paraqitura për shqyrtim në seancë gjyqësore dhe të deklarimeve të palëve të dhëna në seancë gjyqësore provohet se vendimi nr. 12437/24 prot., datë 12.06.2015 i Komisionit Disiplinor të DPD është dhënë në kundërshtim me dispozitat ligjore të ligjit nr. 152/2013 dhe akteve nënligjore të dala në bazë dhe për zbatim të tij. Procedimi disiplinor i zhvilluar ndaj paditësit dhe vendimmarrja e Komisionit Disiplinor për “Largimit nga Shërbimi Civil” të tij është marrë në kundërshtim me dispozitat urdhëruese të parashikuara në pikën 2, kreu I, pika 7 dhe 13 kreu II, të VKM nr. 115, datë 05.03.2014 “Për përcaktimin e procedurës disiplinore dhe të rregullave për krijimin, përbërjen e vendimmarrjen në Komisionin Disiplinor në Shërbimin Civil” si dhe të parashikimeve të neneve 46-54 të KPA. 

8.3. Procedimi disiplinor dhe vendimmarrja për “Largimin nga Shërbimi Civil” të paditësit janë marrë nga një komision i përbërë prej 3 anëtarë. Në bazë të pikës 2, Kreu I “Organet Disiplinore” të VKM nr. 115, Komisioni Disiplinor duhej të ishte prej 5 anëtarësh nisur nga ky fakt ky akt administrativ është i pavlefshëm. Pika 2, Kreu I “Organet Disiplinore” e VKM nr. 115 përcakton: “2. Komisioni disiplinor, për institucionet e administratës shtetërore, përbëhet nga 5 (pesë) anëtarë dhe ka këtë përbërje: a) nëpunësin më të lartë civil të institucionit ku punon nëpunësi për të cilin ka nisur ecuria disiplinore, i cili kryeson komisionin; b) eprorin direkt të nëpunësit civil për të cilin ka nisur ecuria disiplinore; c) drejtuesin e njësisë së burimeve njerëzore të institucionit ku bën pjesë nëpunësi për të cilin ka nisur ecuria disiplinore; ç) një përfaqësues të DAP; d) nëpunësin më të vjetër civil të institucionit ku punon nëpunësi për të cilin ka nisur ecuria disiplinore”.
8.4. Në seancë gjyqësore pala e paditur nuk paraqiti prova që të provojnë se ajo ka njohur paditësin me shkeljet që pretendohej se ishin kryer prej tij si dhe provat ku bazoheshin këto pretendime. Akti administrativ, vendimit nr. 12437/24 prot, datë 12.06.2015 i Komisionit Disiplinor të Drejtorisë së Përgjithshme e Doganave, nuk bazohet në prova. Pranë gjykatës nuk u paraqitën prova nëpërmjet të cilave të vërtetohej përmbajtja e aktit administrativ i shkeljeve administrative të cituara në të. Në bazë të nenin 35 të ligjit nr. 49/2012 pala e paditur ka detyrimin ligjor të paraqesë provat për të provuar ligjshmërinë dhe bazueshmërinë e aktit administrativ. Pala e paditur nuk paraqiti prova nëpërmjet të cilës të provonte se paditësi ka shkelur nenin 11 të rregullores së brendshme të Degës së Doganës nr. 19095/2 prot., datë 12.12.2012, urdhrin nr. 90, datë 18.11.2014 “Për miratimin e Kodit të Etikës dhe shërbimit doganor.”. Pala e paditur nuk paraqiti prova që të provojë shkeljen disiplinore të paditësit dhe se kjo shkelje klasifikohet si shkelje shumë e rëndë.
8.5. Pala e paditur nuk paraqiti prova mbi të cilat ajo është bazuar në përcaktimin e masës disiplinore. Nuk tregoi shkaqet, rrethanat e kryerjes së shkeljes, rëndësinë dhe pasojat e ardhura prej saj, nuk tregoi shkallën e fajësisë së paditësit mbi bazën e të cilave të provonte se masa disiplinore dhënë paditësit është dhënë në raport të drejtë me shkeljen e kryer. Gjykata referuar nenit 60 të ligjit nr. 152/2013 “Për nëpunësin civil”, çmon se pala e paditur në vendimmarrjen e saj nuk ka respektuar asnjë nga parashikimet e kësaj dispozite, duke marrë një vendim pa vlerësuar asnjë rrethanë apo fakt konkret. Komisioni Disiplinor, vendimin e saj objekt shqyrtimi gjyqësor e bazon në kallëzimin penal të bërë në Prokurorinë e Rrethit Gjyqësor Gjirokastër për veprën penale të “Kontrabandës me mallra të tjerë”, “Kontrabandës nga punonjësit që lidhen me veprimtarinë doganore” dhe shpërdorim detyrë”.
8.6. Në seancë gjyqësore u provua se organi procedues, Prokuroria pranë Gjykatës së Shkallës së Parë Gjirokastër, nëpërmjet vendimit datë 28.12.2015 ka vendosur: Të pushojë hetimet e procedimit penal nr. 124 i vitit 2015, regjistruar në ngarkim të shtetasve Ardit Karabina dhe Engjëll Ymeraj, për veprën penale të “Shpërdorimit të detyrës” parashikuar nga neni 248 të KP dhe shtetasit Bujar Fuçia, për veprën penale të “Kontrabandës me mallrat e tjerë” parashikuar nga neni 174 të KP. Organi procedues në vendimin e saj për pushimin e hetimeve në ngarkim të paditësit është bazuar në faktin se “nuk provohet se kanë kryer veprime apo mosveprime me dashje, të cilat përbëjnë mospërmbushje të rregullt të detyrës nga personi që ushtron funksione publike” dhe bazuar në nenin 328, pika 1, germa “b” të KPP ka vendosur pushimin e procedimit penal. Për shkaqet e mësipërme, duke e konsideruar të padrejtë largimin nga shërbimi civil të paditësit, gjykata krijon bindje se, duhet të pranohen kërkimet e paditësit duke vendosur shfuqizimin e akteve administrative të pezullimit dhe të largimit të paditësit nga shërbimi civil si dhe të zgjidhë pasojat duke urdhëruar rikthimin e tij në vendin e mëparshëm të punës si dhe pagimin e pagës mujore nga koha e ndërprerjes e në vazhdim deri në rikthimin në detyrë.”
9.  Kundër vendimit ka ushtruar ankim pala e paditur e cila ka kërkuar ndryshimin e vendimit dhe rrëzimin e padisë.

10. Gjykata e Apelit Administrativ me vendimin nr. 1567 (86-2019-1791), datë 21.05.2019 ka vendosur; “Ndryshimin e vendimit nr. 11, datë 11.01.2016, të Gjykatës Administrative të Shkallës së Parë, Gjirokastër. Rrëzimin e padisë së paditësit, Ardit Karabina.”.

10.1. Gjykata ka arsyetuar se [...] ndryshe nga sa ka arsyetuar shkalla e parë sa i takon vlerësimit të zbatueshmërisë së ligjit nr, 152/2013, rezulton së pala paditëse ka qenë i punësuar pranë palës së paditur në datë 19.11.2013 si doganier peshore, pikë kontrolli, në Zyrën e Operacioneve Doganore pranë DD Kakavijë kategoria 3C, nuk ishte nëpunës civil, pasi pozicioni i tij i punës nuk parashikonte statusin e nëpunësit civil. Në kuptim të ligjit nr. 152/2013 mosrealizimi i procedurës së rekrutimit të paditësit në shërbimin civil deri në momentin e largimit nga detyra konfirmon faktin se marrëdhënia e punës rregullohet nga Kodi i Punës. Pra pavarësisht mënyrës së formulimit të padisë gjen zbatim neni 4 i Kodit të Punës, qëndrim edhe sipas vendimin nr. 190 datë 04.03.2014 të KALGJ dhe vendimit unifikues nr. 19/2007.
10.2. Mbi këtë situatë ligjore dhe faktike, konstaton se palët ndërgjyqëse kanë qenë të lidhura mes tyre në marrëdhënie pune pa afat të caktuar, ndërprerja e së cilës është diktuar nga shkelja e rëndë e detyrës prej paditësit Ardit Karabina. Gjykata tërheq vëmendjen mbi faktin se neni 35 i ligjit nr. 49/2012. Pra, në kuptim të përmbajtjes së dispozitës së sipërcituar, i padituri kishte barrën e provës që, jo vetëm si organ publik, por njëherësh edhe si punëdhënës, të dokumentonte shkakun që, sipas tij, diktoi pasojën, largimin nga detyra të paditësit Ardit Karabina. 
10.3. Në rastin konkret, është vetë paditësi që ka konfirmuar, si gjatë procesit administrativ, ashtu edhe atij gjyqësor, faktin e mospërmbushjes së detyrave funksionale, duke mos regjistruar në regjistrin e parkimit doganor dy mjete që kanë kaluar në fakt Pikën e Doganës Kakavijë, më datë 26.02.2015. Gjykata vëren se, pavarësisht faktit nëse veprimet e paditësit përmbajnë ose jo elemente të figurës së veprës penale, kjo rrethanë nuk përligj mos ndëshkimin e tij me masë disiplinore, për sa kohë që procedimi disiplinor nuk rezulton të jetë kushtëzuar nga ecuria e procedimit penal, fakt i konfirmuar qartësisht në vendimin e pezullimit nga detyra. Gjykata, bazuar në pohimet e paditësit lidhur me mënyrën e ekzekutimit prej tij të kontratës së punës më datë 26.02.2015, konstaton ekzistencën e rrethanave që nuk lejojnë t’i kërkohet punëdhënësit/të paditurit vazhdimin e kontratës së punës me një punëmarrës që, me veprimet e tij me faj, në formën e pakujdesisë, nuk regjistron kalimin e dy mjeteve në pikën doganore.
10.4. Neni 154 i KPu, i cili, në kohën e lindjes së konfliktit, parashikonte se: “1. Kontrata e punës përfundon me zgjidhjen e menjëhershme të saj. Kur shkaqet e justifikuara të zgjidhjes së kontratës me efekt të menjëhershëm lidhen me mosrespektimin e kontratës nga njëra palë, ajo duhet të ndreqë tërësisht dëmin e shkaktuar palës tjetër, si rrjedhim i mosrespektimit të afatit të njoftimit. Gjykata, në rastet kur punëmarrësi shkel detyrimet kontraktuale me faj të rëndë, vendos që punëdhënësi të mos paguajë dëmshpërblimin e parashikuar në nenin 144, pika 5. Punëmarrësi i pushuar nga puna në mënyrë të menjëhershme e të justifikuar humbet të drejtën e shpërblimit për vjetërsi, por ruan të drejtën e shpërblimit për pushimet e pamarra. Çdo pretendim tjetër që buron nga marrëdhëniet e punës mund të jetë objekt shqyrtimi gjyqësor.”. Në kuptim të përmbajtjes së dispozitës së sipërcituar, Gjykata e Apelit i vlerëson të papërligjura pretendimet e ngritura në padi.
11. Kundër vendimit ka ushtruar rekurs me datë 23.07.2019 pala paditëse Ardit Karabina e cila ka kërkuar prishjen e vendimit të apelit dhe kthimin e çështjes për rigjykim. Në rekurs ka pretenduar ndër të tjera se: 
· Vendimi është rezultat i mosnjohjes absolute të ligjit, çka ka sjellë edhe vlerësimin, orientimin dhe gjykimin krejtësisht të gabuar të çështjes. Gjykata, në vendimin objekt ankimi, arsyeton se paditësi, Ardit Karabina, nuk ishte nëpunës civil, pasi pozicioni i tij i punës nuk e parashikonte statusin e nëpunësit civil. Më tej, arsyetimi vijon me referimin te disa dispozita të ligjit nr. 152/2013 “Për nëpunësin civil”, që lidhen me rekrutimin në shërbimin civil dhe që, sipas Gjykatës, nuk janë respektuar në rastin e paditësit, çka, sipas Gjykatës, do të thotë që ai nuk e kishte statusin e nëpunësit civil dhe se marrëdhëniet e tij me palën e paditur rregulloheshin sipas Kodit të Punës.
· Në fakt, i gjithë ky arsyetim i Gjykatës rezulton të jetë absolutisht i gabuar, rezultat i mosnjohjes së ligjit ose anashkalimit të qëllimshëm të tij. Konkretisht, ndryshe nga sa arsyeton Gjykata rezulton se në momentin e largimit nga detyra, paditësi kishte statusin e nëpunësit civil. Situatë e cila konfirmohet jo vetëm nga legjislacioni në fuqi, sikurse do të parashtrojmë më poshtë, por edhe nga vetë procedura që është ndjekur për largimin e tij nga detyra.
· Neni 13 i ligjit nr. 102/2014 “Kodi Doganor i RSh.” ka sanksionuar se: “Punonjësit e administratës doganore, me përjashtim të punonjësve administrativë, janë nëpunës civilë dhe klasifikohen/kategorizohen sipas ligjit “Për nëpunësin civil”. Punonjësit e administratës doganore gëzojnë të gjitha të drejtat dhe detyrimet e përcaktuara në ligjin “Për nëpunësin civil”, me përjashtim të së drejtës së grevës. Përjashtimisht përcaktimeve të ligjit “Për nëpunësin civil”, për shkak të veçantive dhe kompleksitetit të shërbimit doganor, pranimi në detyrë, emërimi, lëvizja paralele, ngritja në detyrë, transferimi i përkohshëm, elementë specifikë të procedurës së dhënies së masave disiplinore të personelit të administratës doganore, pjesë e shërbimit civil, bëhet sipas parimeve dhe procedurave specifike të këtij Kodi dhe akteve nënligjore, të dala në zbatim të tij për këtë qëllim.”. Neni 15 i ligjit nr. 102/2014 “Kodi Doganor i RSh.” ka sanksionuar se: “Pranimi në shërbimin doganor bëhet sipas procedurës dhe kushtëzimeve të mëposhtme: a) Personeli i administratës doganore, pjesë e shërbimit civil, me përjashtim të personelit të kategorisë së lartë drejtuese dhe personelit administrativ, rekrutohet në administratën doganore e pranohet në shërbimin civil nëpërmjet një konkurrimi, bazuar në parimet e meritokracisë dhe barazisë, sipas përcaktimeve të mëposhtme. b) Kërkesat e përgjithshme për pranim në administratën doganore aplikohen sipas përcaktimit të ligjit “Për nëpunësin civil”. Neni 4/c i ligjit nr. 152/2013 “Për nëpunësit civil” ka sanksionuar se: “‘Nëpunës civil’ është personi që kryen funksionin për ushtrimin e autoritetit administrativ publik, në bazë të aftësisë dhe profesionalizimit, i cili merr pjesë në formulimin dhe zbatimin e politikave, monitorimin e zbatimit të rregullave dhe procedurave administrative, sigurimin e ekzekutimit të tyre dhe ofrimin e mbështetjes së përgjithshme administrative për zbatimin e tyre.”
· Pra, rezulton që i gjithë arsyetimi dhe drejtimi që Gjykata i ka dhënë çështjes objekt gjykimi janë tërësisht të gabuar dhe rezultat i moszbatimit me dashje të ligjit, kjo edhe për shkak se, sikurse rezulton nga vetë praktika e kësaj Gjykate dhe posaçërisht e trupit gjykues në fjalë, qëndrimi i tyre në disa çështje analoge ka qenë diametralisht i kundërt. Statusin, pozitën, të drejtat dhe detyrimet që paditësi kishte ndaj palës së paditur, i përcaktonte ligji i posaçëm, që është ligji nr. 102/2014. “Kodi Doganor i R.Sh.”. Ky ligj, në mënyrë të qartë dhe pa asnjë ekuivok, ka përcaktuar se, në kohën kur është larguar nga puna paditësi Ardit Karabina, ai kishte statusin e nëpunësit civil, duke gëzuar edhe të gjitha privilegjet që ky status i garantonte.
· Ajo që e bën edhe më paradoksal, të pakuptimtë dhe tërësisht të kundërligjshëm vendimin objekt ankimi është edhe fakti që trupi gjykues që ka marrë vendimin dhe që është shprehur se paditësi nuk kishte statusin e nëpunësit civil, ka një praktikë tejet të konsoliduar, ku ka mbajtur qëndrim tërësisht të kundërt me këtë linjë arsyetimi. Shkaqet e këtij qëndrimi ne nuk mund t’i dimë, por ajo që mund të themi me siguri është që, me këtë mënyrë të vepruari, serioziteti i Gjykatës vihet në diskutim.
· Nëse vërehen çështjet e mëposhtme, konstatohet se i njëjti trup gjykues ka mbajtur qëndrime tërësisht të kundërta. Madje, për ironi të fatit, çështja e listuar e para më poshtë është një çështje që ka lidhje direkte me rastin e paditësit, pasi ka qenë njëri nga kolegët e tij, i cili ka marrë masë disiplinore dhe ka iniciuar procesin gjyqësor, bazuar në dispozitat e ligjit nr. 152/2013. Këtë e themi për të parë se deri në çfarë niveli shkon paradoksi me çështjen në fjalë.
· Devijimi që i ka bërë çështjes Gjykata e Apelit, duke e orientuar si një marrëdhënie që rregullohej nga Kodi i Punës, ka deformuar të gjithë çështjen, duke e futur në një rrugë pa krye. Konkretisht, Gjykata e ka orientuar çështjen drejt mënyrës së zgjidhjes së kontratës së punës dhe pasojave të saj. Në arsyetim, Gjykata i referohet vendimit nr. 12437/24, datë 12.06.2015, të Komisionit të Disiplinës në Drejtorinë e Përgjithshme të Doganave, i cili është marrë bazuar në dispozitat e ligjit nr. 152/2013 “Për nëpunësin civil”.
· Ndërkohë, vetëm një paragraf më poshtë, Gjykata e Apelit arsyeton se palët ndërgjyqëse kanë qenë të lidhura në një marrëdhënie pune me afat të pacaktuar, ndërprerja e së cilës është shkaktuar nga shkelja e rëndë e detyrës nga ana e paditësit Ardit Karabina. Pra, edhe një herë del në pah qëndrimi alogjik dhe joligjor i Gjykatës, në kontradiktë të plotë me legjislacionin në fuqi, me praktikën e saj dhe me rrethanat konkrete të ngjarjes.
· Në këtë pjesë të arsyetimit të Gjykatës së Apelit, pra pasi ka fokusuar çështjen tek marrëdhënia e punës sipas Kodit të Punës, konstatohet një tjetër moment, për të cilin është pak të thuhet se është jo korrekt dhe joligjor. Kështu, në arsyetim, Gjykata shprehet se: “…Në këtë rast është vetë paditësi që ka konfirmuar, si gjatë procesit administrativ, ashtu edhe atij gjyqësor, faktin e mospërmbushjes së detyrave funksionale, duke mos regjistruar në regjistrin e parkimit doganor dy mjetet që kanë kaluar në fakt pikën e Doganës Kakavijë, më datë 26.02.2015.” I gjithë ky arsyetim i Gjykatës është kryekëput i pavërtetë, i trilluar dhe i deformuar.
· Së pari, në asnjë moment, nga ana e paditësit, si në Komisionin e Disiplinës, ashtu edhe gjatë procesit gjyqësor, nuk është pranuar fakti i mospërmbushjes së detyrës. Përkundrazi, në çdo rast, paditësi ka bërë prezent faktin që mjetet që kanë kaluar më datë 26.02.2015 kanë vijuar të lëvizin me shpejtësi të lartë dhe, kur kanë hipur te peshorja, nuk kanë ndaluar fare, por kanë vijuar lëvizjen. Në këtë moment, paditësi ka marrë makinën e një kolegu dhe ka njoftuar menjëherë punonjësit e pikës së parkimit dhe atë të kontrollit fizik, duke u kthyer direkt te vendi i tij i punës. Për sa kohë që mjetet nuk janë kthyer pas nga strukturat e tjera, paditësi nuk mund të shënonte në regjistër targat e tyre, pasi në regjistrin e peshores shënohen vetëm mjetet që peshohen, dhe ky është një parim elementar i punës.
· Së dyti, për fatin tonë të mirë, deformimi me dashje i rrethanave të ngjarjes nga Gjykata rrëzohet nga aktet e dosjes gjyqësore. Pala paditëse, si në Komisionin e Disiplinës, në Gjykatën e Shkallës së Parë, madje edhe në Gjykatën e Apelit, qëndrimin e saj e ka shprehur me shkrim në çdo rast, duke bërë të qartë pozicionin e tij të punës dhe veprimet që ai kishte kryer. Në asnjë nga këto materiale shkresore nuk rezulton që paditësi të ketë pranuar, sikurse deklaron Gjykata, se ka shkelur detyrën apo se nuk ka përmbushur detyrën e tij. Madje, në qëndrimet tona, në mënyrë të qartë i jemi referuar edhe pamjeve filmike të administruara nga pala e paditur, të cilat provonin plotësisht mekanizmin e ngjarjes së përshkruar nga ana jonë.
· Së treti, një tjetër moment që provon vlerësimin e cekët, aspak serioz dhe joligjor të Gjykatës është edhe fakti që Gjykata shprehet: “…duke mos regjistruar në regjistrin e parkimit doganor...”. Në çdo akt të dosjes gjyqësore, në mënyrë të qartë është bërë prezent fakti që paditësi ka qenë i punësuar pranë pikës së peshores, përfshirë edhe datën 26.02.2015, dhe jo në pikën e parkimit, ku ka qenë i punësuar një koleg tjetër i tij. Pra, aq cekët e ka vlerësuar çështjen Gjykata, sa nuk ka parë as se çfarë pozicioni pune ka pasur paditësi në fakt, edhe pse e ka mbajtur dosjen në studim për 3 vjet të plota.
· Një tjetër shkelje e standardeve për një proces të rregullt ligjor lidhet me mosrespektimin e afatit të arsyeshëm për gjykimin e çështjes. Çështja e paditësit është regjistruar në Gjykatën e Apelit më datë 08.03.2016. Vendimi në lidhje me këtë çështje është marrë më datë 21.05.2019, pra më tepër se 3 vite pasi çështja ishte regjistruar. Në këtë mënyrë, nga ana e Gjykatës së Apelit është shkelur parimi kushtetues i gjykimit brenda një afati të arsyeshëm, tashmë i konsoliduar edhe nga praktika e Gjykatës Kushtetuese.
II. Vlerësimi i Kolegjit Administrativ
12. Kolegji konstaton se rekursi i paraqitur nga pala paditëse Ardit Karabina është paraqitur brenda afatit 30 (tridhjetë) ditor, të parashikuar në nenin 443(2) të Kodit të Procedurës Civile. Rekursi rezulton t’i jetë komunikuar palës së paditur, e cila nuk rezulton të ketë paraqitur kundërrekurs.
13. Kolegji vlerëson se rekursi i paraqitur nuk përmban shkaqet që parashikon neni 58 i ligjit nr. 49/2012 “Për Gjykatat Administrative dhe Gjykimin e Mosmarrëveshjeve Administrative” (i ndryshuar), ekzistenca e të cilave mund ta bënte të cenueshëm vendimin e Gjykatës Administrative të Apelit. Kjo dispozitë ka renditur qartësisht tre shkaqe për të cilat ushtrohet rekursi në Gjykatën e Lartë. Konkretisht sipas këtij neni: “Vendimet e shpallura nga Gjykata Administrative e Apelit në rastet që parashikohen në këtë ligj, mund të ankimohen me rekurs në Gjykatën e Lartë: a) për zbatim të gabuar të ligjit material ose procedural, të një rëndësie themelore për njehsimin, sigurinë dhe/ose zhvillimin e praktikës gjyqësore; b) kur vendimi i ankimuar është i ndryshëm nga praktika e Kolegjit Administrativ ose e Kolegjeve të Bashkuara të Gjykatës së Lartë; c) ka shkelje të rënda të normave procedurale, me pasojë pavlefshmërinë e vendimit ose të procedurës së gjykimit.”. Në juridiksionin rishikues të Gjykatës së Lartë, por edhe në misionin kushtetues që ajo ka si një gjykatë ligji përfshihen vetëm shqyrtimi i shkaqeve ligjore rigorozisht të përcaktuara në nenin 58 të ligjit nr. 49/2012, që lidhen me zbatim të gabuar të ligjit të një rëndësie themelore për njësimin, zhvillimin ose sigurinë e praktikës gjyqësore, shkelje të rënda procedurale që sjellin si pasojë pavlefshmërinë e vendimit ose kur vendimi ndaj të cilit është ushtruar rekurs është i ndryshëm nga praktika e Kolegjit Administrativ ose Kolegjeve të Bashkuara. Pretendimet e ngritura nga pala rekursuese, janë marrë në shqyrtim nga gjykatat e faktit duke iu dhënë përgjigje ezauruese dhe nuk janë ngritur sipas nenit 58 të ndryshuar. 
14. Kolegji vlerëson se qëndrimi i mbajtur nga Gjykata Administrative e Apelit përputhet me parashikimet e ligjit material. Në kushtet kur zbatimi i ligjit material, për rastin në shqyrtim, nuk diktohet nga nevoja për rivlerësimin e fakteve apo provave, të cilat nuk hyjnë në juridiksionin e Gjykatës së Lartë, vlerësohet se duhet lënë në fuqi vendimi i Gjykatës Administrative të Apelit në referim të nenit 63, shkronja e) të ligjit nr. 49/2012.
15. Në Republikën e Shqipërisë sistemit i kontrollit gjyqësor garantohet në formën e kontrollit tre shkallësh, ku secila hallkë e pushtetit gjyqësor gëzon juridiksionin gjyqësor brenda kufizimeve të parashikuara me ligj. Gjykata e Lartë qëndron në kryer të piramidës së pushtetit gjyqësor duke ushtruar kompetenca rishikuese në fushat e së drejtës. Roli i Gjykatës së Lartë parashikohet nga neni 141 i Kushtetutës, ku sanksionohet se Gjykata e Lartë shqyrton çështje lidhur me kuptimin dhe zbatimin e ligjit për të siguruar njësimin ose zhvillimin e praktikës gjyqësore, sipas ligjit. Në drejtim të identifikimit të kompetencave të Gjykatës së Lartë, ligji nr. 49/2012, me ndryshimet përkatëse, ka përcaktuar kufizimet e disponimit në Gjykatën e Lartë, brenda juridiksionit natyral të saj si gjykatë me funksion rishikues dhe përfundimtar mbi mënyrën e zbatimin e ligjit, me qëllim garantimin e unitetit të praktikës gjyqësore në vend. 
16. Neni 63, i ligjit nr. 49/2012, ka parashikuar llojet e vendimarrjeve të Kolegjit Administrativ të Gjykatës së Lartë. Në përmbajtjen e kësaj dispozite, pas ndryshimeve të bëra me ligjin nr. 49/2021, Gjykata e Lartë gëzon autoritetin e ndryshimit të vendimeve të Gjykatës Administrative të Apelit dhe të gjykatave administrative  të  shkallës  së  parë  dhe  zgjidhjes  së çështjes  në  themel  kur  zbatimi  i  ligjit  procedural apo material nuk diktohet nga nevoja për rivlerësimin e fakteve apo të provave të çështjes. Në këtë mënyrë është përcaktuar roli i Gjykatës së Lartë, si gjykatë ligji, duke shmangur shndërrimin e saj në një gjykatë me funksion rishikues në nivel faktik të shkallës së tretë.  
17. Në këtë drejtim vlen të sillet në vëmendje jurisprudenca e Gjykatës Kushtetuese e cila në disa raste është shprehur mbi juridiksionin eksluzivisht ligjor të Gjykatës së Lartë. Gjykata Kushtetuese ka vlerësuar se në ushtrimin e funksionit të saj si gjykatë e ligjit, Gjykata e Lartë mund të vendosë për themelin e çështjes vetëm nëse mosmarrëveshja mund të zgjidhet në bazë të të njëjtave fakte dhe prova të vlerësuara nga gjyqtari i faktit dhe që përbëjnë bazën e vendimit në të cilin është bërë një interpretim i gabuar i ligjit. Kontrolli i saj duhet të fokusohet vetëm në drejtim të ligjshmërisë dhe bazueshmërisë së vendimeve të ankimuara, pra mbi mënyrën e zbatimit të ligjit nga gjykatat më të ulëta. Gjykata e Lartë nuk mund të anashkalojë apo të lërë pa vlerë prova që janë shqyrtuar dhe vlerësuar nga gjykatat e faktit si dhe nuk mund të pranojë prova të cilat nuk janë administruar në gjykimin në fakt. Gjykata thekson se kusht për dhënien nga Gjykata e Lartë të një vendimi mbi themelin e çështjes, është që jo vetëm të mos nevojitet administrimi i provave të reja por edhe që provat e administruara të jenë shqyrtuar dhe vlerësuar në mënyrë të mjaftueshme nga gjyqtari i faktit. Në rast se Gjykata e Lartë vlerëson se provat e administruara nuk janë të mjaftueshme për arritjen e një konkluzioni apo se nevojitet kryerja e vlerësimeve të mëtejshme të tyre, ajo nuk mund të marrë kompetencat e gjyqtarit të faktit, por duhet të kthejë çështjen për rishqyrtim me qëllim plotësimin e këtyre të metave të vendimit. Në jurisprudencën kushtetuese është theksuar se procesi nuk konsiderohet i parregullt, në kuptim të nenit 42 të Kushtetutës, kur Kolegji Civil i Gjykatës së Lartë, mbi të njëjtat prova e fakte të vlerësuara në gjykimet e mëparshme, vendos të prishë vendimet dhe zgjidh vetë çështjen, për shkak të zbatimit të gabuar të ligjit (shih vendimin nr.7, datë 09.03.2009, vendimi nr. 27, datë 24.06.2013 të Gjykatës Kushtetuese).
18. Nga jurisprudenca e mësipërme rezulton se testi që duhet të kalojë Kolegji Administrativ për të ushtruar autoritetin e ndryshimit të vendimarrjeve të gjykatave më të ulëta dhe zgjidhjes në themel të çështjes, është konstatimi i zbatimit të gabuar të ligjit procedural apo material që nuk  ngre nevojën e rivlerësimit të faktit apo provës së administruar në gjykimin e çështjes nga gjykatat më të ulëta. Pra, Gjykata e Lartë bindet se për çështjen e zbatimit të gabuar të ligjit material apo procedural nuk është e nevojshme të kryehet më hetim gjyqësor, pasi rrethanat dhe faktet e provuara në gjykimin faktik të çështjes janë të qarta dhe ato kërkojnë detyrimisht zbatimin e ligjit material apo procedural në një mënyrë të caktuar, sipas vlerësimit të gjykatës. 
19. Ky standard gëzon interpretim jurisprudencial nga Gjykata e Lartë, ku prej vitesh gjykata ka konkluduar se në ndryshim nga dy gjykatat më të ulëta, Gjykata e Lartë ka për objekt vetëm zbatimin e ligjit material e procedural nga ana e tyre, por pa patur të drejtën të zhvillojë hetimin gjyqësor në drejtim të marrjes së provave, apo vlerësimit e çmimit të atyre që janë vënë në bisedim nga gjykatat më të ulëta. Gjykata e Lartë nuk mund të përsërisë vetë tërësisht a pjesërisht hetimin gjyqësor, se duke qenë vetëm gjykatë ligji, nuk i lejohet të marrë prova të reja apo të lejojë palët të debatojnë mbi provat, duke hetuar e çmuar ndryshe provat e debatuara në gjykimin në apel e shkallë të parë (vendimi nr. 160, datë 06.04.2010 i Kolegjit Civil të Gjykatës së Lartë).
20. Ndaj, brenda kompetencës funksionale të Kolegjit çmohet dhe arrihet në përfundimin se, vlerësimi mbi faktet midis dy gjykata administrative të shkallëve më të ulëta është i njëjtë.  Në referim të shkaqeve të ngritura në përmbajtje të rekursit dhe brenda këtyre shkaqeve, Kolegji vlerëson se, qëndrimi i mbajtur nga Gjykata Administrative e Apelit, ligji i zbatueshëm në rastin konkret nuk është ai nr. 152/2013 “Për nëpunësin civil” por Kodi i Punës, natyra e shkeljeve që provohet të jetë konsumuar prej palës paditëse, përbën shkak për zgjidhjen e kontratës së punës.
21. Nga rrethanat e faktit të cilat rezultojnë të pranuara dhe debatuara gjatë gjykimit të çështjes në të dyja shkallët ka rezultuar e provuar se, paditësi Ardit Karabina më datë 19.11.2013 ka filluar marrëdhëniet e punës pranë palës së paditur, Drejtoria e Përgjithshme e Doganave si punonjës administrativ, me detyrë Doganier Peshore, Pikë Kontrolli, në Zyrën e Operacioneve Doganore pranë Degës së Doganës Kakavijë, kategoria C3. Komisioni disiplinor me vendimin “Për pezullimin e nëpunësit civil”. nr. 6186/10, datë 16.03.2015 ka vendosur të marrë ndaj paditësit masën e pezullimit nga detyra derisa të shprehet me vendim përfundimtar. Në vijim Komisioni Disiplinor ka njoftuar paditësin për t’u dëgjuar në seancë dëgjimore në lidhje me parashtrimet e tij në datën 12.06.2015. Paditësi është dëgjuar nga ana e Komisionit Disiplinor dhe në përfundim Komisioni me vendimin nr. 12437/24, datë 12.06.2015, ka vendosur: “Marrjen e masës disiplinore të “Largim nga puna” për punonjësin administrativ, z. Ardit Karabina , me detyrë Doganier Peshore Pikë Kontrolli në Zyrën e Operacioneve Doganore pranë Degës së Doganës Kakavijë, Gjirokastër, Kategoria C3.”
22. Kolegji vlerëson se, nga analiza e rrethanave faktike, e legjislacionit të zbatueshëm dhe e vendimeve unifikuese nr. 3, datë 24.01.2007 dhe nr. 8, datë 12.09.2007, arrin në përfundimin se duhet të ndahet në dy çështje juridikisht të pavarura: statusi i punësimit të paditësit dhe ligjshmëria e largimit të tij nga puna.
23. Sa i përket statusi të paditësit, ligji nr. 152/2013 “Për nëpunësin civil”, i ndryshuar, në nenin 2, shkronja “g”, parashikon se: “Ky ligj zbatohet për çdo nëpunës (në vazhdim “nëpunës civil”), që ushtron një funksion publik në një institucion të administratës shtetërore, institucion të pavarur apo njësi të qeverisjes vendore, me përjashtim të: [...] g) punonjësit administrativ.”. Ndërsa në VKM nr. 921/2014 “Për personelin e administratës doganore”, i ndryshuar, ndër të tjera, parashikohet: “[...] 6. Punonjësit administrativë, të cilët nuk përshihen në shërbimin civil, përzgjidhen po ashtu me konkurrim të hapur, sipas rregullores së konkursit të hartuar nga Drejtoria e Përgjithshme Doganave dhe të miratuar nga ministri i Financave. [...] Fituesve u lidhet kontratë pune, në fillim me periudhë prove 3-mujore dhe, më pas, me afat të pacaktuar. [...] 27. Komisioni i ngritur në DPD bën verifikimet për punonjësit administrativë, nëse janë në përputhje me kriteret e vendit të ri të punës. [...] Punonjësi administrativ, në një rast të tillë, përfiton dëmshpërblimet, sipas parashikimeve të neneve 141, 143 dhe 144, të Kodit të Punës, si dhe kompensimet e tjera eventuale nëse i ka lindur e drejta për to.”.
24. Ndërsa neni 13 i Kodit Doganor nr. 102/2014 përcaktonte si rregull se punonjësit e administratës doganore janë nëpunës civil, por përjashtonte shprehimisht punonjësit administrativ. VKM nr. 921/2014, e nxjerrë në zbatim të Kodit Doganor, dallonte: i. personelin doganor që ishte pjesë e shërbimit civil; ii. personelin administrativ, që nuk përfshihej në shërbimin civil dhe punësohej me kontratë pune. iii. Sipas organikës dhe klasifikimit të përdorur nga DPD, pozicioni “Doganier Peshore/Pikë Kontrolli, kategoria C3” ishte trajtuar si pozicion i personelit administrativ. Edhe praktika administrative e DPD për këtë pozicion i referohet njëkohësisht Kodit Doganor, Kodit të Punës dhe VKM nr. 921/2014. Prandaj, nëse akti i emërimit, organika në fuqi dhe kontrata e punës e klasifikonin paditësin si “punonjës administrativ”.
25. Rezulton se paditësi ishte punësuar më 19.11.2013 me kontratë pune, si punonjës administrativ, dhe nuk rezulton të ketë paraqitur një akt rekrutimi apo konfirmimi si nëpunës civil. Në këto kushte, në përputhje me parimet e vendimeve unifikuese të sipërpërmendura, marrëdhënia e tij individuale me DPD duhet të konsiderohet marrëdhënie pune e rregulluar nga Kodi i Punës. Fakti që DPD e ka cilësuar aktin e pezullimit si “pezullim i nëpunësit civil” dhe ka zhvilluar një procedurë sipas ligjit nr. 152/2013 dhe VKM nr. 115/2014 nuk mund të krijojë statusin e nëpunësit civil, nëse ky status nuk është fituar sipas ligjit. Cilësimi i gabuar i marrëdhënies nga punëdhënësi publik nuk ndryshon natyrën e saj juridike të saj. Kolegji vlerëson se fakti që Ardit Karabina ushtronte detyrën “Doganier Peshore, Pikë Kontrolli”, kategoria C3, nuk mjafton që ai të konsiderohet automatikisht nëpunës civil. Duhet dalluar statusi organik i pozicionit nga statusi individual i personit që e ushtron atë. Edhe nëse pozicioni përfshihej në strukturën e shërbimit civil, paditësi duhej të ishte rekrutuar ose konfirmuar sipas procedurave të parashikuara nga legjislacioni për shërbimin civil.
26. Kolegji vlerëson se, nga përcaktimet e mësipërme ligjore/nënligjore, rezulton e qartë se paditësi nuk ka qenë me status nëpunës civil dhe sipas nenit 4 të Kodit të Punës, dispozitat e këtij Kodi, do të gjejnë zbatim në ato raste kur mosmarrëveshja konkrete, e lindur për shkak të marrëdhënieve të punës, nuk gjen rregullim në dispozitat e ligjit të veçantë, siç me të drejtë ka konkkuduar Gjykata Administrative e Apelit, se marrëdhënia juridike midis palëve rregullohej nga Kodi i Punës. 
27. Kolegji për të vlerësuar nëse zgjidhja e kontratës së punës është kryer në përputhje me ligjin, vlerëson të analizojë ligjin nr. 102/2014, “Kodi Doganor”, VKM nr. 921, datë 29.12.2014, “Për personelin e administratës doganore”, dhe VKM nr. 205, datë 13.04.1999, “Për dispozitat zbatuese të Kodit Doganor”.
28. Sa i përket përgjegjësisë për mosrealizimin e detyrave funksionale që rrjedhin nga Kodi Doganor, ky kod ngarkon administratën doganore me kontrollin doganor, mbikëqyrjen e hyrjes dhe daljes së mallrave dhe mjeteve, zbatimin e procedurave doganore dhe parandalimin e kalimeve të pakontrolluara. Punonjësi i vendosur në pikën e hyrjes, kontrollit ose peshores është pjesë e zinxhirit të kontrollit doganor. Për shkak të pozicionit, ai ka detyrimin e përgjithshëm: a) të zbatojë procedurat e kontrollit të mjeteve; b) të sigurojë kryerjen e peshimit kur ai është i detyrueshëm; c) të bëjë regjistrimet që lidhen me pozicionin e tij; d) të mos tolerojë kalimin e një mjeti pa procedurat përkatëse; e) të njoftojë menjëherë strukturat kompetente kur një mjet nuk ndalon ose shmang kontrollin; f) të dokumentojë incidentin sipas rregullave të brendshme.  Kolegji vlerëson se, këto detyrime janë të lidhura me funksionin e kontrollit doganor dhe ekzistojnë pavarësisht nëse punonjësi ka status nëpunësi civil apo kontratë pune. Prandaj paditësi nuk mund të mbrohet vetëm me argumentin se nuk ka përgjegjësi penale. Edhe një mosveprim nga pakujdesia mund të përbëjë shkelje të rëndë të detyrimeve të punës.
29. Kolegji vlerëson se, në zbatim të Kodit Doganor ligjvënësi ka miratuar VKM nr. 205/1999, e cila përmbante dispozitat zbatuese të Kodit Doganor të kohës dhe rregullonte procedurat doganore, paraqitjen e mallrave, mbikëqyrjen, kontrollin, deklarimin dhe lëvizjen e mallrave e mjeteve. Por kjo VKM nuk përmban domosdoshmërisht një përshkrim individual dhe të hollësishëm të detyrës “Doganier Peshore/Pikë Kontrolli”. Ajo përcakton kuadrin e procedurës doganore, jo ndarjen konkrete të punës ndërmjet: punonjësit të peshores; punonjësit të parkimit; punonjësit të kontrollit fizik; përgjegjësit të turnit; punonjësit të portës hyrëse ose dalëse. Ndërsa Kodi i Punës i njeh mundësinë punëdhënësit që të bëjë zgjidhje të menjëhershme të kontratës së punës, por kjo e fundit duhet të justifikohet në bazë të shkeljes së detyrimeve kontraktuale nga ana e punëmarrësit. Ligjvënësi zgjidhjen e menjëhershme dhe të justifikuar të kontratës së punës nga ana e punëdhënësit, e lidh me qëndrimin e punëmarrësit në punë dhe konkretisht me shkelje të mundshme të detyrimeve kontraktuale të tij, shkelje të tilla që marrëdhënien e besimit punëdhënës-punëmarrës e lëkundin ndjeshëm. Rezulton se si gjatë procedimit administrativ dhe shqyrtimit të çështjes nga gjykatat e faktit është vërtetuar se paditësi është liruar nga detyra me motivacionin për shkelje të rëndë disiplinore e mospërmbushje të detyrave të tij funksionale, duke mosregjistruar në regjistrin e parkimit doganor, dy mjete që kanë kaluar pikën doganore Kakavije, me datë 26.02.2015.
30. Pavarësisht pretendimeve të palës paditëse mbi mënyrën dhe shkakun e zgjidhjes së kontratës së punës, Kolegji vlerëson se, shkelja e kryer nga paditësi (e pohuar prej edhe prej tij gjatë gjykimit), cenon funksionalitetin e doganave, kalimi i dy mjeteve pa kontroll, cenon mbikëqyrjen doganore, eliminon gjurmueshmërinë, krijon mundësi për kontrabandë, cenon besimin sit ë punëdhënësi dhe të publiku, gjitashtu mund të shkaktojë pasoja fiskale dhe sigurie. Pra veprimet e kryera nga pala paditëse janë në kundërshtim me nenin VKM nr. 205, datë 13.03.1999, të udhëzimit nr. 4, datë 04.02.2010 “Për zbatimin e procedurave të miratimit, mbikëqyrjes dhe përmbylljes së regjimit të lejimit të përkohshëm të automjeteve të huaja për përdorim privat” dhe udhëzimit nr. 8, datë 08.08.2014 të drejtorit të Përgjithshëm të Doganave “Mbi trajtimin e mjeteve të regjistruara jashtë territorit doganor të RSH që thyejnë regjimin e lejimit të përkohshëm të automjeteve për përdorim privat dhe rastet e kontrabandës me automjete. Kolegji vlerëson se, në kushtet kur paditësi ishte pjesë e mekanizmit të kontrollit dhe kishte detyrimin të reagonte ndaj kalimit të mjeteve pa kontroll, mban përgjegjësi kontraktore dhe disiplinore, e pavararur ky fakt nga vendimi i pushimit të procedimit penal.
31. Gjykata Administrative e Apelit ka shqyrtuar çështjen duke përcaktuar drejt situatën faktike si dhe ligjin e zbatueshëm, që rregullon marrëdhënien në konflikt. Me të drejtë kjo gjykata ka vlerësuar se marrëdhënia e punës që kanë pasur palët mes tyre rregullohej nga Kodi i Punës. Kolegji çmon se, lidhur me zgjidhjen e kontratës, pavarësisht faktit se paditësi nuk ka ngritur kërkime lidhur me dëmshpërblimin sipas Kodit të Punës, në kushtet kur kemi vetëm rekurs nga pala paditëse, në përgjigje të shkaqeve të rekursit, vlerëson të drejtë arsyetimin dhe disponimin e gjykatës së apelit e cila referuar dispozitave të Kodit të Punës, të lidhura me situatën faktike dhe mënyrën e kryerjes së detyrës nga paditësi, me të drejtë ka konkluduar se largimi i paditësit nga detyra është bërë në zbatim të drejtë të ligjit. Vetë paditësi, në mënyrë të qartë e ka pranuar se ka kryer shkelje të detyrë së tij funksionale, duke mos regjistruar në regjistër dy kamionë të cilët kanë kaluar Doganën Kakavie, pa kryer procedurat e zhdoganimit. Paditësi e ka pranuar këtë fakti, me arsyetimin e se kjo ka ndodhur për shkak të punës me orar të tejzgjatur.
32. Kolegji vlerëson se, në analizë të neneve 153, 145 të Kodit të Punës, ligjvënësi zgjidhjen e menjëhershme dhe të justifikuar të kontratës së punës nga ana e punëdhënësit, e lidh me qëndrimin e punëmarrësit në punë dhe konkretisht, me shkelje të mundshme të detyrimeve të tij, shkelje të cilat duhet të jenë të një niveli të tillë, që marrëdhënien e besimit punëdhënës/ punëmarrës, e lëkundin ndjeshëm. Janë provuar qartësisht shkeljet ligjore të kryera prej paditësit dhe rivlerësimi i situatës faktike nuk është në juridiksion të Gjykatës së Lartë. Nga përmbajtja e rekursit shihet qartë se nuk referon në asnjë nga pikat e nenit 58 të ligjit nr. 49/2012 të cilat mund të detyrojnë Gjykatën e Lartë t’i japi përgjigje. Pala rekursuese nuk sjell asnjë provë që ka status nënpunësi civil, nuk ngre asnjë pretendim për zbatim të gabuar të ligjit të një rëndësie të tillë që të cenojë vendimin dhe nuk paraqet asnjë praktikë që do të sillte një vendimmarrje ndyshe të Kolegjit.
33. Mbështetur sa më sipër, Kolegji Administrativ i Gjykatës së Lartë arrin në përfundimin, se rekursi i paraqitur ndaj vendimit nr. 1567 (86-2019-1791), datë 21.05.2019, të Gjykatës Administrative të Apelit nuk duhet të pranohet, duke vendosur lënien në fuqi të këtij vendimi. 
PËR KËTO ARSYE,
Kolegji Administrativ i Gjykatës së Lartë, bazuar në nenin 63, pika 1, shkronja “e” të ligjit nr. 49/2012 “Për Gjykatat Administrative dhe Gjykimin e Mosmarrëveshjeve Administrative” (i ndryshuar),
VENDOSI:
       Lënien në fuqi të vendimit nr. 1567 (86-2019-1791), datë 21.05.2019, të Gjykatës Administrative të Apelit.

Tiranë, më 11.06.2026
1

